**ВАЛЮТЫН ЗОХИЦУУЛАЛТЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛЭХ АЖЛЫН ТАЙЛАН**

2018 он

**АГУУЛГА**

1. Нийтлэг зүйл
2. Хуулийн төслийн үр нөлөөг үнэлэх шалгуур үзүүлэлт
3. Хуулийн төслөөс үр нөлөөг үнэлэх хэсэг
4. Урьдчилан сонгосон шалгуур үзүүлэлтэд тохирох шалгах хэрэгсэлийн дагуу үнэлсэн хуулийн төслийн үр нөлөөний үнэлгээ
5. Үр дүн, зөвлөмж

**Нэг. Нийтлэг зүйл**

Валютын зохицуулалтын тухай хуульд нэмэлт оруулах тухай хуулийн төсөлд шалгуур үзүүлэлтийн дагуу дүн шинжилгээ хийн, түүний үр нөлөөг тооцож, хуулийн төслийг боловсронгуй болгоход энэхүү үнэлгээний ажлын зорилго нь оршино.

Хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хууль тогтоомжийн төслийн үр нөлөөг үнэлэх тооцох аргачлал”[[1]](#footnote-1)-д заасны дагуу

* Шалгуур үзүүлэлтийг сонгох;
* Хуулийн төслөөс үр нөлөө тооцох хэсгээ тогтоох;
* Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
* Үр дүнг үнэлэх, зөвлөмж өгөх гэсэн үе шатыг баримтлан гүйцэтгэлээ.

Хуулийн төслийн нөлөөг үнэлэхдээ үндсэн 6 шалгуур үзүүлэлтийн хүрээнд тэдгээрийг шалгах хэрэгслийг ашиглан хуулийн төслийн зохицуулалтууд нь уг хуулийн төслийг боловсруулах болсон үндэслэл, хэрэгцээ шаардлагад нийцсэн эсэх, хуулийн төслийн зорилгод нийцсэн, түүнд хүрэх боломжтой байдлаар тусгагдсан эсэхэд дүн шинжилгээ хийснээс гадна хуулийн төслийн зохицуулалт практикт хэрэгжих боломжийг туршсан байдалд дүн шинжилгээ хийлээ.

**Хоёр. Хуулийн төслийн үр нөлөөг үнэлэх шалгуур үзүүлэлт**

Валютын зохицуулалтын тухай хуулийн 14 дүгээр зүйлд нэмэлтээр оруулах “**Засгийн газартай байгуулсан хөрөнгө оруулалтын гэрээний үндсэн дээр стратегийн ач холбогдол бүхий ашигт малтмалын ордыг ашиглаж гадаад валютаар экспортын орлого олдог хуулийн этгээдийн төлбөр тооцооны дансыг Монголбанк өөр дээрээ байршуулах” гэсэн** Монголбанкинд эрх олгосон зохицуулалтын үр нөлөөг үнэлэхдээ дараах шалгуур үзүүлэлтийг сонгосон болно:

- Практикт хэрэгжих боломж;

- Хүлээн зөвшөөрөгдөх байдал;

- Зардал.

“Практикт хэрэгжих боломж” шалгуур үзүүлэлтийн хүрээнд хуулийн төслийн зохицуулалтыг дагаж мөрдөх буюу хэрэгжүүлэх боломж байгаа эсэх, мөн хэрэгжүүлэх субъект, байгууллага нь хэн байх вэ гэдгийг Төв банкнаас санхүүгийн зуучлалын үйл ажиллагааг банк, Засгийн газарт үзүүлдэг одоогийн практикийг үндэслэн шалгана.

“Хүлээн зөвшөөрөгдөх байдал” шалгуур үзүүлэлтийн хүрээнд хуулийн төслөөр үүрэг хүлээлгэсэн, шинэ бүтэц, чиг үүрэг нэмсэн зохицуулалтад шууд хамаарах этгээд хуулийн төслийн зохицуулалтыг хүлээн зөвшөөрөх эсэхийг шалгахын тулд сонгосон болно.

“Зардал” шалгуур үзүүлэлтийг хуулийн төслөөр Монголбанк, бусад этгээдэд төсвийн ачаалал үүсгэх эсэх, хуулийг хэрэгжүүлэхтэй холбоотой зардал гарахыг тооцон судлах байдлаар сонгов.

**Гурав. Хуулийн төслөөс үр нөлөөг үнэлэх хэсгийг тогтоосон байдал**

Валютын зохицуулалтын тухай хуулийн 14 дүгээр зүйлд “**Засгийн газартай байгуулсан хөрөнгө оруулалтын гэрээний үндсэн дээр стратегийн ач холбогдол бүхий ашигт малтмалын ордыг ашиглаж гадаад валютаар экспортын орлого олдог хуулийн этгээдийн төлбөр тооцооны дансыг Монголбанк өөр дээрээ байршуулах”** гэсэн агуулгатай хэсэг нэмэх тул энэхүү зохицуулалтыг шалгуур үзүүлэлтийг баримтлан үнэлнэ.

**Дөрөв.** **Урьдчилан сонгосон шалгуур үзүүлэлтэд тохирох шалгах хэрэгсэлийн дагуу үнэлсэн хуулийн төслийн үр нөлөөний үнэлгээ**

Урьдчилан сонгосон шалгуур үзүүлэлтэд тохирсон аргачлалд тодорхойлогдсон дараах шалгах хэрэгслүүд байна.

|  |  |  |  |
| --- | --- | --- | --- |
| Д/д | Шалгуур үзүүлэлт | Үр нөлөөг үнэлэх хэсэг | Тохирох шалгах хэрэгсэл |
| 1 | Практикт хэрэгжих боломж | **Засгийн газартай байгуулсан хөрөнгө оруулалтын гэрээний үндсэн дээр стратегийн ач холбогдол бүхий ашигт малтмалын ордыг ашиглаж гадаад валютаар экспортын орлого олдог хуулийн этгээдийн төлбөр тооцооны дансыг Монголбанк өөр дээрээ байршуулах** | Практикт турших |
| 2 | Хүлээн зөвшөөрөгдөх байдал | Хүлээн зөвшөөрөх байдлын судалгаа хийх |
| 3 | Зардал | Зардлын тооцоо хийх |

Дээрх шалгах хэрэгслийн дагуу хуулийн төслийн үр нөлөөг дараах байдлаар үнэллээ.

4.1. “Практикт хэрэгжих боломж” шалгуур үзүүлэлтийн хүрээнд хийсэн үнэлгээ:

|  |
| --- |
| **Валютын зохицуулалтын тухай хуулийн 14 дүгээр зүйлийн 10 дахь хэсэг:**  **10.Засгийн газартай байгуулсан хөрөнгө оруулалтын гэрээний үндсэн дээр стратегийн ач холбогдол бүхий ашигт малтмалын ордыг ашиглаж гадаад валютаар экспортын орлого олдог хуулийн этгээдийн төлбөр тооцооны дансыг Монголбанк өөр дээрээ байршуулах** |

Хуулийн төсөлд туссан данс байршуулах үйл ажиллагааг Монголбанк хариуцана. Монголбанк нь Төв банк (Монголбанк)-ны тухай хуулийн дагуу Засгийн газрын санхүүгийн зуучлагчийн хувьд төрийн нэгдсэн сангийн дансыг өөр дээрээ байршуулж Засгийн газрын гадаад төлбөр тооцоог гүйцэтгэдгээс гадна, банкуудын харилцах дансыг өөр дээрээ байршуулж банк хоорондын төлбөр тооцоог зохион байгуулах, Үндэсний төлбөрийн системийг удирдан зохион байгуулахаас гадна гадаадын харилцагч банк санхүүгийн байгууллагад данс эзэмшиж гадаад төлбөр тооцоог гүйцэтгэдэг. Эдгээр үйл ажиллагааг зохицуулсан Монголбанкнаас тодорхой журмууд батлагдан мөрдөгдөж байна. **гадаад валютаар экспортын орлого олдог хуулийн этгээдийн төлбөр тооцооны дансыг Монголбанк дээрх үйл ажиллагааны хүрээнд гүйцэтгэх бөгөөд зөвхөн оролцогч нэмэгдэх байгаа агуулгатай тул практикт хэрэгжих боломжтой гэж үнэлэв.**

4.2. “Хүлээн зөвшөөрөгдөх байдал” шалгуур үзүүлэлтийн хүрээнд хийсэн үнэлгээ:

Энэ шалгуур үзүүлэлтийн хүрээнд хуулийн төслийн зохицуулалтыг хэрэглэх байгууллага хүлээн зөвшөөрч, хэрэгжүүлэх боломжтой эсэх тухай хуулийн төслийн зохицуулалтын нөлөөлөхүйц байдал, хэрэгжих боломжийн судалгааг хуулийн дараах зүйл, хэсэг, заалтын хүрээнд Монголбанкнаас санал авах байдлаар судалж, дүн шинжилгээ хийлээ.

|  |
| --- |
| **Валютын зохицуулалтын тухай хуулийн 14 дүгээр зүйлийн 10 дахь хэсэг:**  **10.Засгийн газартай байгуулсан хөрөнгө оруулалтын гэрээний үндсэн дээр стратегийн ач холбогдол бүхий ашигт малтмалын ордыг ашиглаж гадаад валютаар экспортын орлого олдог хуулийн этгээдийн төлбөр тооцооны дансыг Монголбанк өөр дээрээ байршуулах** |

Монголбанкинд төрийн эрх бүхий байгууллагаас шийдвэр гарч, хуулиар эрх олгосон тохиолдолд энэхүү үйл ажиллагааг явуулах боломжтой талаар санал өгсөн.

4.3. “Зардал”-ын шалгуур үзүүлэлтийн хүрээнд хийсэн үнэлгээ:

Монголбанкнаас хуулиар зөвшөөрсөн этгээдүүдэд данс нээж төлбөр тооцоог гүйцэтгэж байгаа тул шинээр чиг үүрэг үүсэхгүй одоо байгаа зохицуулалт, техник, хүний нөөцийн хүрээнд нэмэлт зардалгүйгээр дээрх чиг үүргийг хариуцах боломжтой талаар зардын тооцооны тайлангийн үр дүн гарсан.

**Тав.Үр дүн, зөвлөмж**

Хуулийн төслийн үр нөлөөг үнэлэхэд Төв банк (Монголбанк)-ны тухай хууль, төлбөр тооцооны талаар Монголбанкнаас баталсан журам, заавар, статистик тоон мэдээллийг ашиглаж баримтжууллаа.

Сонгон авсан практикт хэрэгжих боломж, хүлээн зөвшөөрөгдөх байдал, зардын шалгуур үзүүлэлтээр хуулийн төсөлд тусгагдсан агуулгаар үр нөлөө гарна гэж үнэлсэн.

Валютын зохицуулалтын тухай хуульд нэмэлт оруулах тухай хуулийн төслийн үр нөлөөг “Хууль тогтоомжийн төслийн үр нөлөөг үнэлэх аргачлал”-ын дагуу үнэлэхэд төсөл нь практикт хэрэгжих боломжтой, хүлээн зөвшөөрөгдөхүйц, нэмэлт зардал гарахгүй үр өгөөжтэй байдлаар боловсруулагдсан байна.

---оОо---

1. Засгийн газрын 2016 оны 59 дүгээр тогтоолын 3 дугаар хавсралтаар баталсан [↑](#footnote-ref-1)